input: 32012R0947
  L 282/27
  SLUŽBENI LIST EUROPSKE UNIJE
  12.10.2012.
  PROVEDBENA UREDBA KOMISIJE (EU) br. 947/2012
  od 12. listopada 2012.
  o izmjeni Uredbe Vijeća (EZ) br. 2368/2002 o provedbi postupka certificiranja Procesa Kimberley za međunarodnu trgovinu neobrađenim dijamantima
  EUROPSKA KOMISIJA,
  uzimajući u obzir Ugovor o funkcioniranju Europske unije,
  uzimajući u obzir Uredbu Vijeća (EZ) br. 2368/2002 od 20. prosinca 2002. o provedbi postupka certificiranja Procesa Kimberley za međunarodnu trgovinu neobrađenim dijamantima (1), a posebno njezin članak 19. stavak 6. i članak 20.,
  budući da:
  (1)
  Nakon privremenog prihvaćanja na sastanku između zasjedanja održanom u lipnju 2012. u Washingtonu, sudionici Procesa Kimberley pisanim su postupkom odobrili dodavanje Kameruna na popis sudionika Procesa Kimberley. To odobrenje je potvrđeno u obavijesti predsjednika Procesa Kimberley od 14. kolovoza 2012.
  (2)
  Ugovorom iz Lisabona, koji je stupio na snagu 1. prosinca 2009., Europska unija zamijenila je i naslijedila Europsku zajednicu. Kako bi se poboljšala djelotvornost certifikata definiranog u članku 2. točki (g) Uredbe (EZ) br. 2368/2002, određene značajke utvrđene u Prilogu IV. toj Uredbi trebalo bi izmijeniti kako bi odražavale tu promjenu. Međutim, nadležnim tijelima Unije potrebno je osigurati realan vremenski okvir kako bi se prilagodila toj promjeni uzimajući u obzir vrijeme potrebno za osiguranje raspoloživosti novog certifikata.
  (3)
  Nadalje, trebalo bi ažurirati adrese Europske unije i švicarskih kontaktnih točaka u Prilogu II., popis nadležnih tijela država članica u Prilogu III. i popis organizacija iz dijamantne industrije u Prilogu V.
  (4)
  Prilog II., Prilog III., Prilog IV. i Prilog V. Uredbi (EZ) br. 2368/2002 trebalo bi izmijeniti na odgovarajući način.
  (5)
  Mjere predviđene ovom Uredbom u skladu su s mišljenjem odbora iz članka 22. Uredbe (EZ) br. 2368/2002,
  DONIJELA JE OVU UREDBU:
  Članak 1.
  Uredba (EZ) br. 2368/2002 mijenja se kako slijedi:
  1.
  Prilog II. zamjenjuje se tekstom Priloga I. ovoj Uredbi.
  2.
  Prilog III. zamjenjuje se tekstom Priloga II. ovoj Uredbi.
  3.
  Prilog IV. zamjenjuje se tekstom Priloga III. ovoj Uredbi.
  4.
  Prilog V. zamjenjuje se tekstom Priloga IV. ovoj Uredbi.
  Članak 2.
  Ova Uredba stupa na snagu trećeg dana od dana objave u Službenom listu Europske unije.
  Međutim, članak 1. točka 3. primjenjuje se od 1. siječnja 2013.
  Ova je Uredba u cijelosti obvezujuća i izravno se primjenjuje u svim državama članicama.
  Sastavljeno u Bruxellesu 12. listopada 2012.